钦定古今图书集成/明伦汇编/氏族典/第169卷 > 《廖用贤尚友录》 > 颜竣
## 钦定古今图书集成/明伦汇编/氏族典/第169卷 > 《廖用贤尚友录》 > 颜竣

按《宋书颜竣传》，“竣字士逊，琅邪临沂人，光禄大夫延
之子也。初为太学博士，太子舍人，出为世祖抚军主
簿，甚被爱遇，竣亦尽心补益。元嘉中，转安北镇军、北
中郎府主簿。世祖镇寻阳，迁南中记室参军。三十年
春，以父延之致仕，固求解职，不许。及世祖举兵入讨，
转咨议参军，领录事，任总外内。世祖践阼，以为侍中”，
俄迁左卫将军，加散骑常侍。辞常侍，见许，封建城县
侯。孝建元年，转吏部尚书，领骁骑将军。留心选举，自
彊不息，任遇既隆，奏无不可。南郡王义宣、臧质等反，
以竣兼领军。义宣、质诸子藏匿建康、秣陵、湖熟、江宁
县界，世祖大怒，免丹阳尹褚湛之官，以竣为丹阳尹，
加散骑常侍，加中书令。表让中书令，代谢庄为吏部
尚书，领太子左卫率。未拜，丁忧。起为右将军，丹阳尹
如故。竣藉蕃朝之旧，极陈得失。上即吉后，多所兴造，
竣谏争恳切，无所回避，上意不悦，多不见从。竣疑上
欲疏之，乃求外出，以占时旨。大明元年，以为东扬州
刺史，将军如故。所求既许，便忧惧无计。至州，又丁母
艰，不许去职，听送丧还都，恩待犹厚。竣弥不自安，颇
怀怨愤，又言朝事违谬，人主得失。及王僧达被诛，谓
为竣所谗构，临死陈竣前后忿怼，每恨言不见从。僧
达所言，颇有相符据。上乃使御史中丞庾徽之奏之，
免官。竣频启谢罪，并乞性命，上愈怒。及竟陵王诞为
逆，因此陷之，赐死。子辟强徙送交州，又于道杀之。

夏王傅。义恭大司徒录事参军，蚤卒。”